Title: ประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร (ฉบับที่ 3) พ.ศ. 2537

ประกาศรัฐสภา

ประกาศรัฐสภา
เรื่อง 
แบ่งส่วนราชการสำนักงานเลขาธิการสภาผู้แทนราษฎร (ฉบับที่ ๓)
พ.ศ. ๒๕๓๗

ด้วยคณะกรรมการข้าราชการฝ่ายรัฐสภาได้พิจารณาปรับปรุงส่วนราชการภายในสำนักงานเลขาธิการสภาผู้แทนราษฎร
โดยยุบสำนักบริการข้อมูลและกฎหมายและให้คงส่วนราชการในสำนักบริการข้อมูลและกฎหมายไว้ตามเดิม
คือ หอสมุดรัฐสภา ศูนย์บริการทางวิชาการและกฎหมาย และศูนย์คอมพิวเตอร์

ฉะนั้น อาศัยอำนาจตามความในมาตรา ๗ แห่งพระราชบัญญัติจัดระเบียบปฏิบัติราชการฝ่ายรัฐสภา
พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติจัดระเบียบปฏิบัติราชการฝ่ายรัฐสภา (ฉบับที่
๒) พ.ศ. ๒๕๓๕ ประธานรัฐสภาด้วยความเห็นขอบของคณะกรรมการข้าราชการฝ่ายรัฐสภา
จึงออกประกาศไว้ ดังต่อไปนี้

ข้อ ๑[๑] 
ประกาศรัฐสภานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกความใน ๒.๑๑ ๒.๑๑.๑ ๒.๑๑.๒ และ
๒.๑๑.๓ แห่งประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร
ลงวันที่ ๑๑ กันยายน ๒๕๓๕ และให้ใช้ความต่อไปนี้แทน
"๒.๑๑ หอสมุดรัฐสภา มีหน้าที่ความรับผิดชอบในงานด้านการบริหารงานห้องสมุด
ตามหลักบรรณารักษ์ศาสตร์ ตามความต้องการของสมาชิกรัฐสภาและบุคคลอื่นที่เกี่ยวข้อง
บริการค้นคว้า รวบรวมข้อมูลตามที่สมาชิกรัฐสภาแสดงความจำนงเก็บรวบรวมข้อมูลเพื่อบริการแก่สมาชิกรัฐสภา
ติดต่อกับแหล่งข้อมูลในการให้บริการ การจัดทำพิพิธภัณฑ์ของรัฐสภา
และปฏิบัติงานอื่นที่ได้รับมอบหมาย"

ข้อ ๓  ให้เพิ่มความต่อไปนี้เป็น ๒.๑๓ และ ๒.๑๔
แห่งประกาศรัฐสภา เรื่อง แบ่งส่วนราชการสำนักงานเลขาธิการสภาผู้แทนราษฎร ลงวันที่
๑๑ กันยายน ๒๕๓๕
"๒.๑๓ ศูนย์บริการทางวิชาการและกฎหมาย มีหน้าที่ความรับผิดชอบในงานด้านการบริการสมาชิกสภาผู้แทนราษฎรในด้านการช่วยร่างกฎหมาย
เขียนกระทู้ถาม ร่างญัตติ และคำแปรญัตติ ร่างหนังสือติดต่อส่วนราชการ
วิเคราะห์กฎหมาย รวบรวมเหตุผลประกอบ ร่างกฎหมาย กระทู้ถาม ญัตติ
ประสานงานวิจัยกับสถาบันวิจัยต่างๆ เพื่อทำการศึกษาและวิจัยปัญหาที่สลับซับซ้อน
ให้บริการทางวิชาการตามความต้องการของสมาชิกสภาผู้แทนราษฎร และปฏิบัติงานอื่นที่ได้รับมอบหมาย
๒.๑๔ ศูนย์คอมพิวเตอร์ มีหน้าที่ความรับผิดชอบในงานด้านการศึกษา วิเคราะห์
จัดระบบและวางแผนการประมวลผลข้อมูลด้วยเครื่องจักรประมวลผลการเขียนคำสั่งให้เครื่องจักรประมวลผลทำงานตามความต้องการ
ส่งเสริมและแนะนำเกี่ยวกับวิธีและขั้นตอนของการประมวลผลด้วยเครื่องจักร การติดตามศึกษาเทคโนโลยีใหม่ด้านระบบงานประมวลผลด้วยเครื่องจักร
การจัดเก็บข้อมูลเพื่อใช้ในการทำฐานข้อมูล ให้บริการข้อมูลสารสนเทศของรัฐสภาแก่สมาชิกรัฐสภา
จัดทำการอบรมความรู้ทางด้านคอมพิวเตอร์ ให้กับบุคลากรของสำนักงานเลขาธิการสภาผู้แทนราษฎร
และสำนักงานเลขาธิการวุฒิสภา และปฏิบัติงานอื่นที่ได้รับมอบหมาย" 

ประกาศ
ณ วันที่ ๓๐ มีนาคม ๒๕๓๗
มารุต  บุนนาค
ประธานรัฐสภา

[รก.๒๕๓๗/พ๑๙ง/๑๖/๘ เมษายน ๒๕๓๗]

[๑]
ราชกิจจานุเบกษา
เล่ม ๑๑๑/ตอนพิเศษ ๑๙ ง/หน้า ๑๖/๘ เมษายน ๒๕๓๗